Den 18. august varslede Aalborg Lufthavn afskedigelse af 110 medarbejdere - ud af 282 medarbejdere  - svarende til 75 årsværk. Efter forhandlinger den seneste uge mellem tillidsrepræsentanter for alle de berørte afdelinger og ledelsen, er det endelige antal reduceret til 92 medarbejdere, svarende til 63 årsværk. - Den seneste uges forhandlinger har været gode og konstruktive, og alle involverede har udvist stor forståelse for den kritiske situation, som luftfartsbranchen befinder sig i. Vi har speedet processen op i respekt for de medarbejdere, der går hjemme og er usikre på, om en afskedigelse nu rammer dem, og så er vi lykkes med at bevare flere stillinger end først varslet, siger Søren Svendsen, direktør i Aalborg Lufthavn. Job- og kompetenceafklaring I dag vil de berørte medarbejdere få overbragt den triste besked om deres afskedigelse fra Aalborg Lufthavn. De berørte medarbejdere tilbydes i samarbejde med Jobcenter Aalborg, relevante uddannelsessteder m.fl. hjælp til fremtidig job- og kompetenceafklaring. - Fremover er vi færre i den samlede arbejdsstyrke, men vi vil fortsat fokusere på den høje kvalitet og gode service, som vi er kendte for i Aalborg Lufthavn. Vi tror på fremtiden, og vi tror på, at luftfarten kommer på fuld omgangshøjde igen, siger Søren Svendsen.

Opsummering:
Aalborg Lufthavns varslede afskedigelser af 110 medarbejdere, men nu er forhandlingerne mellem tillidsrepræsentanterne og ledelsen afsluttet. Det har resulteret i færre afskedigelser end oprindeligt varslet. 92 medarbejdere får i dag at vide, at de er afskediget.